RESOLUCIÓN do 21 de decembro de 2007, da Dirección Xeral de Tributos, pola que se aproba o modelo de tarxeta de determinado persoal ao seu servizo.
CONSELLERÍA DE ECONOMÍA E FACENDA — III. OUTRAS DISPOSICIÓNS — 08/01/2008

O artigo 142.4º da Lei 58/2003, do 17 de decembro, xeral tributaria establece que os funcionarios que desempeñen funcións de inspección deberán acreditar a súa condición, se son requiridos para iso, fóra das oficinas públicas. Ao mesmo tempo, o devandito precepto dispón que as autoridades públicas prestarán a protección e auxilio necesario para o exercicio das funcións de inspección.
Neste mesmo sentido, o artigo 60.2º do Regulamento xeral das actuacións e os procedementos de xestión e inspección tributaria e de desenvolvemento das normas comúns dos procedementos de aplicación dos tributos, aprobado polo Real decreto 1065/2007, do 27 de xullo, establece que cada Administración tributaria proverá o persoal ao seu servizo do correspondente documento acreditativo da súa condición no desempeño das súas funcións.
En virtude do anterior,
RESOLVO:
Primeiro.-Aprobación do modelo de tarxeta de identidade. Apróbase o modelo de tarxeta de identidade que figura como anexo a esta resolución para os funcionarios e persoal laboral da Xunta de Galicia que, no desempeño das súas funcións, teñan recoñecidas as facultades a que se refire o artigo 142 da Lei xeral tributaria.
Segundo.-Entrega e retirada da tarxeta de identidade. Cando se produza a toma de posesión do funcionario ou persoal laboral en postos de traballo que impliquen o exercicio dalgunha das facultades do artigo 142 da Lei xeral tributaria, seralle entregada a súa tarxeta de identidade.
Producido o cesamento nun posto de traballo con tales funcións, o seu titular deberá proceder á súa devolución.
Terceiro.-Substitución da tarxeta de identidade. En caso de sustracción, perda, destrución ou deterioración dunha tarxeta de identidade, o titular da tarxeta deberá comunicalo por escrito á Dirección Xeral de Tributos, para os efectos de expedir unha nova tarxeta substitutiva da anterior.
Cuarto.-Sinatura da tarxeta de identidade. As tarxetas de identidade serán asinadas pola directora ou director xeral de Tributos.
As delegadas e delegados territoriais da Consellería de Economía e Facenda establecerán os mecanismos necesarios para o control da expedición e da subscrición das tarxetas de identidade, así como das que sexan devoltas como consecuencia do cesamento do funcionario no posto de traballo.
Quinto.-Validez das tarxetas. As tarxetas de identidade expedidas serán válidas en todo o territorio da comunidade autónoma.
As delegadas e delegados territoriais deberán proceder á renovación das tarxetas de identidade en datas inmediatamente anteriores á da súa caducidade.
Sexto.-Tarxetas de identidade anteriores. As tarxetas de identidade emitidas con anterioridade ao modelo aprobado nesta resolución serán válidas ata a sinatura e entrega das novas tarxetas identificativas axustadas ao devandito modelo.
Sétimo.-Aplicación. Esta resolución será aplicable a partir da súa publicación.
Santiago de Compostela, 21 de decembro de 2007.
Regina Losada Trabada
Directora xeral de Tributos
Ver referencia pdf "00500D006P012.PDF"
Contido do anverso:
Funcións: inspección/xestión/recadación.
Escalas e postos de traballo; escala superior de finanzas, escala técnica de finanzas, axentes tributarios
Nome, apelidos e número de rexistro persoal do titular da tarxeta. Data de caducidade da tarxeta.
Sinatura da autoridade que emite a tarxeta.
Reverso:
No exercicio das súas funcións o titular desta tarxeta ten a consideración de axente da autoridade, podendo incorrer en responsabilidade penal e administrativa os que ofrezan resistencia ou cometan atentado ou desacato, de feito ou de palabra contra el.